《汉淳于长夏承碑》
清代·李宗瀚

华中甫斋真赏著，夏承娄寿道生赋。娄碑不见夏碑存，谨庭秘笈来吴门。

东京隶法评奇古，咄咄殊难一二数。数行论赞丰与杨，阙三十字翁书补。

堂堂笔阵推中郎，此语传之秋涧王。建宁刻先石经石，体沿篆籀垂楷则。

阴阳辟阖星云攒，如戟森竖如弧弯。神奸慌惚窥夏鼎，威仪肃穆参汉官。

惜哉未校义门本，得自丹阳少剥损。广平赝迹人间多，宝者不独徐芳远。

华山拓见今阮公，酸枣苏斋摹亦工。芒角体势参假借，书丰作丰从同同。

华家雕落谨庭死，千七百年留一纸。芝英见瑞岂偶然，过眼云烟良足纪。

作者简介：（1769—1831）清江西临川人，字公博，一字北漠，又字春湖。乾隆五十八年进士，授编修。道光时官至工部左侍郎、浙江学政。工诗，喜聚书，癖嗜金石文字。